Bernard le Roux mag teen Iere speel | Netwerk24
28 Oktober 2020 07:08
Die Hane se boertjie Bernard le Roux. Foto: Getty Images
Die 31-jarige Le Roux, wat in Moorreesburg in die Wes-Kaap gebore is, het Alun Wyn Jones, die Rooi Drake se kaptein, se kop met sy voorarm getref. Die twee spanne was Saterdag in Parys slaags, met die tuisspan wat met 38-21 koning gekraai het.
Die skeidsregter, Karl Dickson, het die voorval gemis, maar Le Roux is agterna uitgewys en het Dinsdag voor 'n dissiplinêre komitee verskyn.
"Die dissiplinêre komitee het bevind mnr. Le Roux het hom aan vuilspel skuldig gemaak ('n oortreding van Reël 9.12), maar dat dit nie 'n rooikaart regverdig het nie. Hy is dus vrygespreek om dadelik weer te speel," sê die Sesnasies in 'n verklaring.
Die Franse is tans derde op die punteleer en kan die eerste keer sedert 2010 daarin slaag om die Sesnasies te wen. Ierland is eerste, gevolg deur Engeland. Die Rose kom Saterdag teen Italië in Rome te staan.